Mans jare ná plaasaanval, -moord gestrafJasper von Kleist. (Foto: Facebook) Drie plaasaanvallers is jare ná die moord op ŉ plaasvoorman in Limpopo, asook die gepoogde moord op sy vriendin en die plaaseienaar se seun, skuldig bevind en gevonnis. Constantino Masivhe, Innocent Khumalo en Benjamin Jambani het Woensdag in die Polokwane-hooggeregshof verskyn vir die voorval wat reeds in 2018 plaasgevind het. Jasper von Kleist (57) was die voorman op die plaas Dale in die Tom Burke-omgewing toe hy en sy vriendin Sonja Joubert (55) in sy huis oorrompel is. Hy is noodlottig gewond, terwyl sy ŉ skietwond aan haar arm opgedoen het. Kort voor dié aanval is die plaaseienaar, Nico Solomon, se seun Charlie deur dieselfde mans by die hoofhuis op die plaas geskiet. Hy kon egter daarin slaag om homself in die huis toe te sluit voordat die aanvallers na Von Kleist se woning gegaan het. Die mans is eindelik ná die aanvalle opgespoor en in hegtenis geneem. Van hulle het uit polisieaanhouding ontsnap, maar is mettertyd weer vasgetrek en voor die hof gebring. Sakkie Louwrens, ŉ stigterslid van Bosveld Misdaad Ondersoeke (BMO), het by die ondersoekbeampte in die saak verneem dat Masivhe, Khumalo en Jambani op aanklagte van moord, sameswering om moord te pleeg en poging tot moord verskyn het. Hulle het ook tereggestaan op aanklagte van roof met verswarende omstandighede en die besit van ongelisensieerde vuurwapens en ammunisie. BMO was self by die ondersoek van die saak betrokke. Jambani is skuldig bevind op al die aanklagte teen hom, terwyl Khumalo skuldig is aan nege van die 11 aanklagte en Masivhe aan sewe. Al drie beskuldigdes is lewenslange tronkstraf opgelê vir moord, asook agt jaar vir sameswering tot moord, 20 jaar vir poging tot moord (vier aanklagte) en 15 jaar vir roof met verswarende omstandighede. Khumalo is ŉ verdere vyf jaar vir die besit van ŉ ongelisensieerde vuurwapen opgelê en drie jaar vir die onwettige besit van ammunisie. Jambani is ook nog op drie aanklagte van die besit van ŉ ongelisensieerde vuurwapen skuldig bevind en 15 jaar tronkstraf hiervoor opgelê. Hy is nege jaar tronkstraf opgelê vir die onwettige besit van ammunisie (drie aanklagte). Die beskuldigdes se vonnisse sal na verwagting gelyklopend uitgedien word. BMO is dankbaar vir die swaar straf wat opgelê is.